**Najava za objavu u medijima**

**ZVUČNA INSTALACIJA NA RIJEČKOM KORZU**

**DONOSI MISLI I RAZMATRANJA O POLOŽAJU UMJETNIKA U DRUŠTVU**

**Od 8. do 15. siječnja na riječkom će Korzu biti postavljena zvučna instalacija *“Što vi hoćete, dobit pare ili dat ideje?”* redatelja Marina Lukanovića, koja prezentira misli i razmatranja o položaju umjetnika u društvu i povezanim temama.**

Zvučna instalacija za javni prostor “Što vi hoćete, dobit pare ili dat ideje?”, u trajanju od 11 minuta i 12 sekundi koja se izvodi u loopu, nastala je na temelju istraživanja provedenog u sklopu [*Diversity Mixer*](https://rijeka2020.eu/projekti/eu-projekti/diversity-mixer/) EU projekta, Europske prijestolnice kulture.

**U instalaciji, nastaloj iz intervjua s dvadesetak kulturnih i kreativnih radnica i radnika** iz Rijeke i Primorsko-goranske županije, **izdvajaju se najzanimljivije misli i razmatranja o položaju umjetnika u društvu, odnosu prema radu, obrazovnim politikama u kreativnoj domeni, prekarijatu, vrednovanju rada, stavu publike prema kulturi, nalaženju poslova preko veze i srodnim temama.**

Citate iz intervjua anonimiziranih sugovornika i sugovornica za potrebe zvučne instalacije čitaju diplomirani mladi glumci Akademije primijenjenih umjetnosti u Rijeci, Sara Blažić, Jurica Marčec, Anja Sabol te Deni Sanković, koji su i sami netom uplovili u nesigurne i prekarne umjetničke vode, što izjavama daje dodatni sloj autentičnosti.

**Dokumentarne izjave** u glumačkoj interpretaciji i uz glazbu renomiranog europskog skladatelja, Marjana Nećaka, **prezentiraju se javnosti pomoću zvučnika postavljenih na Korzu** kao prostoru koji predstavlja svojevrsni dnevni boravak Riječana i njihovih gostiju, te javni prostor *par excellance.*

**Citati koje čitaju mladi glumci moći će se čuti duž riječkog Korza svakoga dana od 8. do 15. siječnja 2020. u razdobljima od 10 do 13 sati i od 17 do 20 sati.**

Na ovaj se način otvara prostor za nova značenja i promišljanja o sustavu kulturne produkcije i rada u kulturi. Ususret velikoj godini kulture, projektu *Rijeka - Europska prijestolnice kulture 2020.*, ova instalacija predstavlja autorefleksivni pogled kritičan prema sustavu, ali i prema samim kreativcima i kulturnjacima.

Projekt “Diversity Mixer - politike i prakse u kulturnim i kreativnim industrijama”, čiji dio predstavlja ova zvučna instalacija, financiran kroz *Program o pravima, jednakosti i građanstvu Europske unije (2014-2020).* Projekt provode Rijeka2020 d.o.o. i Akademija primijenjenih umjetnosti Sveučilišta u Rijeci, u suradnji s Hrvatskim poslovnim savjetom za održivi razvoj.

Sanja Bojanić, Marin Lukanović, Kristina Stojanović Čehajić, Kristina Smoljanović i Marko Luka Zubčić su u sklopu projekta Diversity Mixer, sâmo istraživanje prezentirali u publikaciji “Vrijeme i rizik proizvode kvalitetu”, dostupnoj na mrežnim stranicama EPK.